 سمارٽ فون جو ضرورت کان وڌيڪ استعمال دماغي صحت کان وٺي اکين جي روشني کي به متاثر ڪري ٿو جڏهن ته ان جو گھڻو استعمال اسان جي صحت کي به  گھڻن مسئلن ۾ مبتلا ڪري سگھي ٿو. اوهان اهو سمجهندا هوندا ته سمارٽ فونز جو گھڻو استعمال ڪندڙن جي رڳو اکين جي روشني متاثر ٿي سگھي ٿي ۽  اها سمارٽ فون اسان جي جلد لاءِ به هاڃيڪار ثابت ٿيندي آهي. هڪ تحقيق موجب سمارٽ فون مان نڪرندڙ نيرا شعاع اسان جي جلد لاءِ اوترا ئي نقصانڪار هوندا آهن جيترو سج مان نڪرندڙ الٽراوائليٽ (يو وي) شعاع هاڃيڪار هوندا آهن. هوڏانهن اوهان اهو به غور ڪيو هوندو ته جڏهن اوهان پنهنجي سمارٽ فون تان ڪنهن سان دير تائين ڳالهائيندا آهيو ته اوهان جا ڪن ۽ ڳٽا گرم ٿي ويندا آهن، اها گرمائش سمارٽ فون مان نڪرندي آهي جيڪا جلد ۾ داڻا نڪرڻ جو سبب به بڻبي آهي. جلد جي ماهرن (اسڪن اسپيشلسٽس) موجب سمارٽ فونز مان نڪرندڙ شعاع جيڪڏهن جلد تي پون ته ان سان چهري تي گھرا داغ ۽ داڻا اچڻ شروع ٿي ويندا آهن. ماهرن جو اهو به چوڻ آهي ته سمارٽ فون جو وڌيڪ استعمال ڪرڻ سان وقت کان اڳ پوڙهائپ جا به امڪان وڌي ويندا آهن. سمارٽ فون استعمال ڪندڙ واهپيدارن لاءِ جلد جي ماهرن تجويز ڏني آهي ته گھٽ کان گھٽ موبائل فونن جو استعمال ڪيو وڃي جڏهن ته اوندهه ۾ سمارٽ فون جو استعمال ڪرڻ کان به پاسو ڪيو وڃي.